Juuse Saros

Juuse Saros (*19. apríl, 1995, Forssa, Fínsko) je fínsky profesionálny hokejový brankár, ktorý pôsobí v tíme Nashville Predators v National Hockey League. Má zlatú medailu z Majstrovstiev sveta do 20 rokov (2014), dve strieborné medaily zo seniorských Majstrovstiev sveta (2014, 2016) a bronzovú medailu z Majstrovstiev sveta do 18 rokov (2013). V roku 2022 bol nominvaný na Vezina Trophy pre najlepšieho brankára NHL. 

 Kariéra 
Saros hokejovo vyrastal v juniorke klubu HPK Hämeenlinna. V ich seniorskom tíme pôsobil od roku 2012 do roku 2015. Tu v roku 2014 získal ocenenie pre najlepšieho nováčika najvyšeej fínskej súťaže Liiga a v roku 2015 získal s HPK striebornú ligovú medailu. 

Výrazná bola aj jeho kariéra v reprezentačnom aj ligovom juniorskom hokeji, keď bol niekoľkokrát vyhlásený za najlepšieho brankára juniorskej Liigy, s juniorskými reprezentáciami získal zlato a bronz na MS do 20 a do 18 rokov, kde bol vyhlásený za najlepšieho brankára turnajov. 

Do NHL bol draftovaný v roku 2013 v 4. kole (celkovo ako 99.) tímom Nashville Predators. 

V rokoch 2015-2017 pôsobil v American Hockey League v tíme Milwaukee Admirals. Bol vyhlásený do All-Rookie tímu a v druhej sezóne si zahral v All-Star Game. V roku 2014 a 2016 reprezentoval Fínsko na seniorských Majstrovstvách sveta, kde získal dve strieborné medaily. 

V NHL debutoval 28. novembra 2015 proti Buffalu Sabres. Predators zápas prehrali 1:4 a Saros chytil 20 striel z 23. 

Od sezóny 2016/2017 pôsobil ako náhradník fínskeho veterána Pekku Rinneho a postupne si budoval reputáciu budúcej jednotky tímu. Svojou hrou si vyslúžil menovanie do All-Rookie tímu NHL. V ročníku 2019/2020  pozíciu prvého brankára definitívne prebral a Rinne sa stal jeho náhradníkom. V roku 2021 Rinne ukončil kariéru a Saros podpísal novú štvorročnú zmluvu v priemernej ročnej hodnote 5 miliónov amerických dolárov a získal ešte väčšiu porciu zápasov. Odvtedy je stabilnou "jednotkou" Nashvillu. Do roku 2033 má platnú zmluvu v ročnej hodnote 7,74 milióna amerických dolárov.

S Nashvillom sa Saros do Play-Off prebojoval šesťkrát, nikdy však neprešiel cez 1. kolo. V roku 2022 bol nominovaný na Vezina Trophy a v rokoch 2018 a 2023 sa zúčastnil All-Star Game. Za Predators k 13.1.2026 odchytal 443 zápasov, z ktorých 219 vyhral, 165 prehral a 41 prehral v nadstavovanom čase, zaznamenal 91,3% úspešnosť zákrokov, 2,70 priemer inkasovaných gólov na zápas a 27 čistých kont. V Play-Off za Predators odchytal 23 zápasov, 5 vyhral, 11, prehral, udržal 91,1% úspešnosť zárkokov a 2,45 priemer inkasovaného gólu na zápas. 

Saros reprezentoval Fínsko na Turnaji štyroch krajín 2025 a bol nominovaný na Zimné olympijské hry 2026. Naposledy svoju krajinu reprezentoval na Majstrovstvách sveta 2025. 

 Rekordy* 

 2. miesto v počte odchytaných zápasov v Nashville Predators (443)
 2. miesto v počte výhier v Nashville Predators (219)
 2. miesto v počte zákrokov v Nashville Predators (12 001)
 6. miesto v počte odchytaných zápasov v NHL medzi fínskymi brankármi (443)
 6. miesto v počte výhier v NHL medzi fínskymi brankármi (219)
 5. miesto v počte zákrokov v NHL medzi fínskymi brankármi (12 001)

*= dáta k 13.1.2026

 Referencie 

Kategória:Narodenia v 1995
Kategória:Narodenia 19. apríla
Kategória:Fínski hokejisti
Kategória:Fínski hokejoví brankári
Kategória:Brankári Nashville Predators
Kategória:Hokejisti draftovaní klubom Nashville Predators
Kategória:Účastníci MS v hokeji 2014
Kategória:Účastníci MS v hokeji 2015
Kategória:Účastníci MS v hokeji 2016
Kategória:Účastníci MS v hokeji 2025